Din hija ħarsa lejn l-istejjer fuq il-faċċati tal-erba' ġurnali tal-lum, il-Ġimgħa, 17 ta' Lulju, 2020. Times of Malta jirrapporta li mitejn sena wara li b'mod misterjuż għeb mill-Palazz tal-Gran Mastru fil-Belt, wieħed mill-isbaħ xogħlijiet tal-artist Taljan Mattia Preti reġa' lura f'Malta u dalwaqt se jerġa' jsib postu fil-palazz. Jakkumpanja r-rapporta ritratt ta' Boethius and Philosophy, li l-Gvern xtara f'irkant għal miljun u tliet mitt elf ewro. Rapport ieħor ta' Times of Malta jgħid li l-intermedjarju Melvin Theuma ċaħad li għadda tletin elf ewro lill-eks Kummissarju tal-Pulizija, Lawrence Cutajar biex huwa jingħata l-proklama. L-Orizzont F'rapport bit-titlu, "Baġit Ewropew sagrifikat minħabba l-fond ta' rkupru mill-Covid-19", l-Orizzont jirrapporta li mil-lum, il-mexxejja Ewropej se jkunu qed jiltaqgħu f'summit speċjali tal-Unjoni Ewropea, li se jkun l-ewwel summit li fih se jiltaqgħu personalment mindu l-COVID infirxet fl-Ewropa. F'dan is-summit, id-diskussjonijiet se jkunu ffukati fuq żewġ temi, il-Fond ta' Rkupru li kien ġie propost biex jindirizza l-effetti ta' COVID19 u l-baġit li jmiss tal-Unjoni Ewropea. L-Orizzont jgħid li s-saltna tad-dritt issa ilha żmien fuq l-aġenda. Jgħid li fl-aħħar jiem kien hemm żvolta meta intlaħaq ftehim mal-Kummissjoni Venezja u immedjatament tressqu abbozz ta' liġi fil-Parlament. Jgħid li b'sorpriża l-Oppożizzjoni Nazzjonalista vvutat kontra erba' abbozi, bl-oppożizzjoni tgħid li se tibqa' tivvota kontra. Il-Ministru għall-Ġustizzja, Edward Zammit Lewis qal li vot kontra jfisser vot kontra l-Kummissjoni Venezja. Bir-ritratt, l-Orizzont jgħid li għall-ewwel darba kellna ġimgħa mingħajr każ ġdid ta' Covid-19. The Malta Independent jirrapporta li l-membri parlamentari tal-Partit Nazzjonalista li ma' jaqblux ma' Adrian Delia jistgħu jsejħu vot ta' fiduċja fit-tmexxija tiegħu. Dan għaliex skont il-ġurnal il-klawsola fl-istatut il-ġdid tal-Partit Nazzjonalista dwar is-sentejn żmien fuq kull vot ta' fiduċja fit-tmexxija li jittieħed mill-Kunsill Ġenerali ma tapplikax. Dwar il-każ ta' Yorgen Fenech, The Malta Independent jirrapporta wkoll li l-intermedjarju ċaħaw li l-eks Kummissarju tal-Pulizija ngħata tletin elf ewro għall-maħfra. Bir-ritratt, The Malta Independent jgħid li Charlene Vella mid-Dipartiment tal-Arti u l-Istorja tal-Arti fl-Università ta' Malta ppubblikat ir-riċerka tagħha dwar xogħol rari ta' Antonio de Saliba li jinsab fil-Victoria and Albert Museum. In-Nazzjon In-Nazzjon jirrapporta li l-Kap tal-Partit Nazzjonalista Adrian Delia, waqt summit virtwali tal-Partit Popolari Ewropew, qal li l-Oppożizzjoni qed tibqa' tipperswadi u twassal l-appell tagħha biex Malta tingħata l-akbar ammont possibbli ta' fondi u għajnuna għal żmien il-pandemija, għall-familji u l-ħaddiema u għan-negozji. In-Nazzjon, mill-qorti, jgħid li hija xokkanti anke jekk kienet miċħuda minn Melvin Theuma, dikjarazzjoni tad-difiża ta' Yorgen Fenech, li tgħid li l-eks Kummissarju tal-Pulizija Lawrence Cutajar tħallas is-somma ta' tletin elf ewro biex ikun jista' jirranġa sabiex Melvin Theuma jingħata l-proklama.